**INTERN HØRING – IKKE TIL DISTRIBUSJON**

Oslo, 12.09.17

**INTERN HØRING: FORSLAG TIL INNSPILL FRA FRIVILLIGHET NORGE TIL NY FRIVILLIGHETSMELDING**

Frivillighet Norge har utarbeidet følgende forslag til vårt samlede innspill til arbeidet med ny frivillighetsmelding, som varslet av kulturdepartementet i april 2017 med påfølgende innspillsmøte for frivillige organisasjoner 12. juni 2017.

Sekretariatet ber medlemsorganisasjonene om å sende endringsforslag til utkastet til [frivillighetsmelding@frivillighetnorge.no](mailto:frivillighetsmelding@frivillighetnorge.no) senest **mandag 9. oktober klokka 10.00**. Forslag til endringer må komme som konkrete ferdig formulerte forslag til tillegg og/eller strykninger.

Mandag 18. september kl 1400-1600 er det møte i Nettverksgruppa det offentliges forhold til frivillige organisasjoner om utkastet i Møterom 1, Øvre Slottsgate 2B. Det er sendt ut separat innkallelse. Les mer her: <http://frivillighetnorge.no/no/aktiviteter/moter_for_medlemmer/Nettverksgruppe+det+offentliges+forhold.b7C_wtLM5M.ips>

Innspillet følger på neste side. Det er utarbeidet en omfattende liste med kilder og vedlegg. Disse legges ikke ved i dette utkastet.

Vennlig hilsen

Guri Idsø Viken Siriann Bekeng

Politisk seniorrådgiver Organisasjonsrådgiver

Frivillighet Norge Frivillighet Norge

Frivillighet Norges innspill til arbeidet med ny frivillighetsmelding

Innholdsfortegnelse

[1 En frivillighetspolitikk for framtida 2](#_Toc492994133)

[2 Økonomi 2](#_Toc492994134)

[2.1 Innfør full, rettighetsfestet momskompensasjon 3](#_Toc492994135)

[2.2 Sørg for gode offentlige støtteordninger 3](#_Toc492994136)

[2.3 Hev grensen for skattefradrag på gaver for bedrifter 4](#_Toc492994137)

[2.4 Vurder nasjonalt fritak for eiendomsskatt for frivillige organisasjoner 4](#_Toc492994138)

[3 Forutsigbare rammebetingelser 4](#_Toc492994139)

[3.1 Erstatt flere definisjoner av frivillighet med én overordnet 5](#_Toc492994140)

[3.2 Legg til rette for samarbeid med næringsliv 5](#_Toc492994141)

[3.3 Se ny kulturmelding og ny frivillighetsmelding i sammenheng 6](#_Toc492994142)

[3.4 Gi lag og foreninger tilgang på egnede og tilgjengelige lokaler 6](#_Toc492994143)

[3.5 Tett forskningshullene på frivillighetsfeltet 7](#_Toc492994144)

[3.6 Vern om ideelle aktører på helse- og velferdsfeltet 7](#_Toc492994145)

[3.7 Gjør det enkelt å drive organisasjon 8](#_Toc492994146)

[3.8 Gjør det enkelt å søke om og rapportere på offentlige midler 8](#_Toc492994147)

[3.9 Sikre at frivilligheten får tilstrekkelig tid til å delta i høringer 9](#_Toc492994148)

[3.10 Frem Fritidserklæringen som et virkemiddel for deltakelse 9](#_Toc492994149)

[3.11 Bidra til kommunal frivillighetspolitikk i flere kommuner 10](#_Toc492994150)

[3.12 Etabler trepartssamarbeid mellom stat, kommune og frivillighet 10](#_Toc492994151)

[4 Sikre inkludering og deltakelse 11](#_Toc492994152)

[4.1 Styrk rammebetingelsene for minoritetsorganisasjonene 11](#_Toc492994153)

[4.2 Senke terskelen for deltakelse 12](#_Toc492994154)

[4.3 Sikre mulighet for deltakelse til personer med funksjonsnedsettelse 13](#_Toc492994157)

[5 Digitalisering 13](#_Toc492994158)

[5.1 Styrk kompetansen på personvernlovgivning 14](#_Toc492994159)

[5.2 Bidra til digitale løsninger på felles problemstillinger 14](#_Toc492994160)

[6 Synlighet, kunnskap og anerkjennelse 14](#_Toc492994174)

[6.1 Styrk kompetansen i frivilligheten 15](#_Toc492994175)

[6.2 Gi anerkjennelse gjennom medvirkning 15](#_Toc492994176)

[6.3 Øk kunnskapen om frivillighet blant unge 16](#_Toc492994177)

[6.4 Synliggjør frivilligheten gjennom Frivillighetsåret 16](#_Toc492994178)

[7 Kildeliste 17](#_Toc492994179)

[8 Vedlegg: 18](#_Toc492994180)

# En frivillighetspolitikk for framtida

Frivillighet Norge er glad for at regjeringen har tatt initiativ til en stortingsmelding om frivillighetspolitikken og takker for muligheten til å komme med innspill. Dette innspillet har vært organisatorisk behandlet i Frivillighet Norge og gir uttrykk for frivillig sektors felles innspill til den kommende stortingsmeldingen.

Frivilligheten har en egenverdi, og frivillig aktivitet er i seg selv et gode. Samtidig fyller frivilligheten viktige funksjoner som gagner samfunnet. Frivilligheten fyller rommet mellom individer, og mellom det offentlige og næringslivet, og er dermed en egen samfunnssektor som må stimuleres med andre virkemidler enn offentlig sektor og næringslivet.

En helhetlig frivillighetspolitikk er nødvendig for å skape vekst i alle deler av frivilligheten. Frivillighetspolitikken skal bidra til at:

* det skal være lett å være frivillig og å drive frivillig organisasjon
* frivillighetens selvstendige stilling og egenart ivaretas og videreutvikles
* organisasjonene får økt tilgang til langsiktige og etisk forsvarlige inntektskilder
* det offentlige og organisasjonene får større kunnskap om både motivasjonen for deltakelse og effekten av frivilligheten
* det offentlige ser og etterspør merverdien som ligger i samarbeid med frivilligheten
* det offentlige legger til rette for frivillig aktivitet ved å sikre frivillige organisasjoners tilgang til kompetanse, lokaler og andre ressurser[[1]](#footnote-2)

Dette innspillet er delt inn etter områder med hver sin hovedprioritering. Oppsummert er våre hovedinnspill at meldingen må:

* Bidra til økt aktivitet og utvikling i frivilligheten gjennom full og rettighetsfestet momskompensasjon
* Styrke samarbeidet med frivilligheten gjennom forenkling og en mer helhetlig frivillighetspolitikk både nasjonalt og lokalt
* Bidra til at frivilligheten kan styrke rekrutteringen og skoleringen av nye frivillige gjennom breddetiltak som kommer hele frivilligheten til gode
* Bidra til digitalisering av frivilligheten ved å støtte organisasjonene med kompetanse, verktøy og erfaringsutveksling
* Gi frivilligheten anerkjennelse ved å styrke kompetansehevingen i organisasjonene og inkludere frivilligheten tidlig i beslutningsprosesser

# Økonomi

23 prosent av inntektene til organisasjoner i Norge er offentlig støtte. Hele 63 prosent kommer fra medlemskontingent, deltakeravgift og salg, mens 7 prosent er gaver fra private givere[[2]](#footnote-3).

Norge er fortsatt i verdenstoppen i frivillig innsats, og over 60 prosent av befolkningen deltar i frivillig arbeid hvert år. Samtidig er frivilligheten i stadig utvikling og påvirkes av de mange endringene samfunnet har gått gjennom i de ti årene som har gått siden forrige frivillighetsmelding[[3]](#footnote-4). En tydelig trend er at folk bidrar mer enn før, men at de heller bidrar som frivillige på spesifikke aktiviteter uten å være medlem og at færre ønsker å bidra med administrasjon og drift av foreningen[[4]](#footnote-5). Det krever mye å administrere disse initiativene, samtidig som midler til administrasjon minker til fordel for midler til konkrete aktiviteter. Derfor jobber Frivillighet Norge for forutsigbare driftsmidler, gode og forutsigbare rammevilkår og full, rettighetsbasert momskompensasjon.

**Hovedinnspill:** Bidra til økt aktivitet og utvikling i frivilligheten gjennom full og rettighetsfestet momskompensasjon

## Innfør full, rettighetsfestet momskompensasjon

Full og rettighetsfestet momskompensasjon er Frivillighet Norges viktigste politiske krav. Mer enn 23 000 lokale lag og foreninger mottar momskompensasjon over hele landet. Ordningen bidrar til økt aktivitet og at frivilligheten får vokse på egne betingelser. Det er bred politisk enighet om å styrke ordningen, likevel har organisasjonene fått kompensert en lavere andel av sine momsutgifter de siste to årene, og verdien på ordningen er svekket[[5]](#footnote-6) for de som søker.

Frivillighet Norge ber om at momskompensasjonsordningen behandles i frivillighetsmeldingen med utgangspunkt i at formålet med ordningen er å kompensere organisasjonens momsutgifter, ikke å være en tilskuddsordning. Vi ber også om at det legges fram en forpliktende plan for hvordan ordningen skal fullfinansieres sammen med frivillighetsmeldingen.

## Sørg for gode offentlige støtteordninger

Offentlig støtte er penger det offentlige har bestemt at skal gå til gode formål, enten det er fysisk helse blant eldre, et mangfoldig aktivitetstilbud for barn, gode kulturopplevelser, lokale inkluderingstiltak eller gratis overnattingsplasser for dem som ikke har et sted å bo. I organisasjonene er det tusenvis av mennesker som hver dag bruker fritiden sin på å forvalte støtte fra det offentlige.

Økt bruk av prosjektstøtte fra det offentlige resulterer i at organisasjonene bruker større ressurser på å finne nye støtteordninger og skrive søknader og rapporter. Det er riktig og viktig at det offentlige sikrer at penger som gis går til formålet. Men at ønsket om målstyring går på bekostning av resultatet som leveres, er lite formålstjenlig. Penger som gis til organisasjoner, skal skape aktiviteter og tiltak, ikke økt byråkrati.

Å vise organisasjonene tillit gjennom frie midler er den mest effektive måten å støtte frivilligheten og sikre frivillighetens frie, demokratiske rolle på, siden det lar organisasjonene fokusere på å utvikle egen virksomhet i den retningen de selv ønsker.

Frivillighet Norge forventer at frivillighetsmeldingen ser på hvordan mer av den offentlige støtten til frivillige organisasjoner kan gis som frie, ubundne midler.

## Hev grensen for skattefradrag på gaver for bedrifter

For å stimulere private til å gi pengegaver til frivillige organisasjoner, ble skattefradragsordningen for gaver til frivillige organisasjoner opprettet i år 2000. Beløpsgrensen har senere steget til 30 000 kr i 2017. Innrapporterte gaver har tredoblet seg på 15 år og andelen av befolkningen som gir gaver har økt med 24 prosentpoeng[[6]](#footnote-7). Vi ser at insentiver over skatteseddelen fungerer. Nederland, New Zealand, USA, Canada, Italia og Storbritannia er alle eksempler på land hvor bedrifter får betydelige skattefradrag for gaver til organisasjoner og hvor bedrifter gir betydelig mer enn de gjør i Norge[[7]](#footnote-8).

Skattefradragsordningen har likevel svakheter. Ordningen er så snever at mange organisasjoner faller utenfor. Innrapporteringen er også byråkratisk og vanskelig for mange små organisasjoner. Om grensen økes til 100 000 kr, er det en relativt beskjeden start, men likevel et viktig bidrag for å stimulere næringslivet til å støtte frivilligheten mer økonomisk i fremtiden.

Frivillighet Norge ber om at frivillighetsmeldingen ser på mulighetene for å utvide og forenkle skattefradragsordningen. Vi ønsker en plan for opptrapping av beløpsgrensen for gavefradraget for bedrifter til 100 000 kr.

## Vurder nasjonalt fritak for eiendomsskatt for frivillige organisasjoner

I Eiendomsskattelovens §7 a) står det:

*§ 7.Kommunestyret kan fritaka desse eigedomane heilt eller delvis for eigedomsskatt:*

1. *Eigedom åt stiftingar eller institusjonar som tek sikte på å gagna ein kommune, eit fylke eller staten.”*

Frivillighet Norge kjenner til at kommunene har svært forskjellig oppfatning av hvorvidt frivilligheten ’gagner kommunen, fylket eller staten’ og hvordan et eventuelt fritak for eiendomsskatt innvilges. I mange kommuner må organisasjonene søke kommunene om fritak for eiendomsskatt, noe som påfører organisasjonene unødvendig byråkrati. Vi mener – i likhet med Kulturdepartementet – at frivilligheten er til gagn for både kommunene, fylkene og staten. Derfor burde frivilligheten innvilges automatisk fritak for eiendomsskatt.

Frivillighet Norge ber om at frivillighetsmeldingen ser på de uheldige virkningene eiendomsskatten har på frivillige organisasjoner og vurdere nasjonalt fritak for eiendomsskatt for frivillighetseide bygg og anlegg som brukes i frivillig virksomhet.

# Forutsigbare rammebetingelser

De færreste blir frivillige fordi de vil skrive søknader og rapporter, føre regnskap eller sette seg inn i kompliserte regelverk. Frivillighet Norge jobber for at det skal være lett å drive en frivillig organisasjon. I prinsippet bør det være like enkelt for en frivillig organisasjon å rapportere sitt regnskap som det er å levere skattemeldingen for en privatperson.

**Hovedinnspill:** Styrk samspillet og samarbeidet med frivilligheten gjennom forenkling og en mer helhetlig frivillighetspolitikk både nasjonalt og lokalt

## Erstatt flere definisjoner av frivillighet med én overordnet

Ulike lover som Skatteloven, Lotteriloven og Merverdiavgiftsloven operer med ulike definisjoner av ”frivillig organisasjon”. Begreper som «allmennyttig» og «samfunnsnyttig» brukes av det offentlige som avgrensninger, men tolkningen av begrepene er skjønnspreget. Det gjør lovverket utilgjengelig og lite forutsigbart for de frivillige organisasjonene.

Det er også en utfordring at frivillighetsbegrepet utvannes når det brukes av stiftelser, enkeltmannsforetak, bedrifter og kommuner. Eksempler er festivaler som er aksjeselskaper og tar ut utbytte, men bruker frivillige, eller ulike kommuner som bruker frivillige til tiltak i egen regi. Også inkludering av sosialt entreprenørskap i ulike ordninger for frivilligheten bidrar til å uthule definisjonen av frivillig organisasjon.

Frivillighet Norge forventer at frivillighetsmeldingen beskriver ulike definisjoner innenfor frivillighetsfeltet og hvordan de fortolkes. Målet må være at det på sikt etableres en overordnet definisjon av frivillig organisasjon, som brukes som inngangsport til alle regelverk som gjelder for frivillige organisasjoner, og som i størst mulig grad erstatter tidligere skjønnspregede definisjoner. Den overordnede definisjonen må ta utgangspunkt i Frivillighetsregisteret.

## Legg til rette for samarbeid med næringsliv

For stadig flere private selskaper er samfunnsansvar en del av kjernevirksomheten og en konkurransefordel. Frivilligheten har lang tradisjon for å identifisere behov og skape løsninger. Det kan danne grunnlag for nye samarbeid med næringslivet, som på sin side kan bidra både økonomisk og med kompetanse og kapasitet til frivilligheten. Noen ganger trenger også frivilligheten samarbeid med næringslivet for å realisere sine formål.

Samtidig er det en utfordring når næringslivets initiativer går på bekostning av frivilligheten, for eksempel ved at støtteordninger som tidligere var forbeholdt frivillige organisasjoner, åpnes opp for næringsaktører, eller at tiltak som drives av frivillige organisasjoner, legges ut på anbud.

Vi kan få til flere samarbeid, vi kan jobbe bedre på tvers av sektorer og samarbeid kan starte tidligere. Det kan skape større verdi og engasjement hos begge parter. Da må det offentlige spille en aktiv rolle i å legge til rette for slike samarbeid. Frivillighet Norge utvikler nå et sett med anbefalinger for godt samarbeid mellom privat og frivillig sektor, som også inkluderer krav til offentlig sektor.

Frivillighet Norge forventer at frivillighetsmeldingen ser på hvilke insentiver det offentlige kan skape for at næringslivet skal støtte frivillige organisasjoners arbeid. Frivillighet Norge mener at regelverket for sosiosponsing bør endres slik at det blir like attraktivt å sponse aktiviteter innen sosialt arbeid som kultur og idrett.

Vi forventer også at frivillighetsmeldingen adresserer grensegangen mellom næringsaktørers samfunnsansvar og frivillige organisasjoner. Frivillige organisasjoner og næringsaktører fungerer ulikt og har ulike samfunnsroller.

## Se ny kulturmelding og ny frivillighetsmelding i sammenheng

Kulturpolitikken og frivillighetspolitikken henger nøye sammen. Lokalt er det ofte organisasjonene som sørger for at innbyggere har et kulturliv de både kan delta i og nyte godt av. Frivillige kulturorganisasjoner trenger de profesjonelle aktørene som lærere og forbilder. Det profesjonelle feltet er avhengig av rekruttering fra organisasjonene, og mange organisasjoner bidrar til å bevare og gi opplæring i immateriell kulturarv og tradisjonelle kulturuttrykk. Konsertarrangører, teaterscener og kulturhus trenger mangfoldet alle disse skaper sammen.

For kulturorganisasjoner er det derfor viktig at sammenhengen mellom profesjonelle utøvere og frivillige, og det gjensidige avhengighetsforholdet, kommer tydelig fram. De frivillige kulturorganisasjonene er de profesjonelle utøvernes største arbeidsmarked.

Frivillighet Norge forventer at kulturfrivilligheten får en egen plass, både i stortingsmeldingen om frivillighet og i stortingsmeldingen om kultur. Meldingene må begge behandle frivillig og profesjonell kultur og samspillet mellom disse.

## Gi lag og foreninger tilgang på egnede og tilgjengelige lokaler

Lag og foreninger av alle slag trenger egnede lokaler og arenaer for sine aktiviteter. Noen eier egne lokaler, men for mange små organisasjoner er dette urealistisk. Tilgang til egnede lokaler er derfor viktig i den kommunale frivillighetspolitikken. Frivillighet Norge har de siste årene hatt svært mye kontakt med våre medlemmers underledd i kommunene. Undersøkelser i over femti kommuner viser at tilgang til tilpassede, rimelige eller gratis lokaler er et av de aller viktigste behovene for de frivillige foreningene. Foreningene peker på følgende problemstillinger:

* Foreningene opplever mangel på ledige, egnede lokaler til å drive sine aktiviteter samtidig som skoler og andre offentlige bygg står tomme på kveldstid. Mangel på lokaler skaper uforutsigbarhet og hemmer planlegging og utøvelse av foreningenes aktiviteter.
* Foreningene må bruke mye tid på å samle inn penger for å betale leie av offentlige lokaler – dette gjelder særlig leie til arrangementer i kulturbygg/hus, men også møtelokaler til styremøter/ medlemsmøter/ årsmøter etc. Mange opplever det som belastende at innsamlede midler brukes til å betale kommunen og ikke til utvikling av medlemsaktiviteter.
* Mange foreninger som leier lokaler av kommunen opplever at kommunen som eier er lite interessert i å holde vedlike eller oppgradere lokalene. Dette skaper utfordringer knyttet til universell utforming, HMS reglement, teknisk utstyr, Internett-tilgang og lagermuligheter.

Det må være et mål at tilgjengelige lokaler i offentlige bygninger gjøres kjent for frivilligheten lokalt. Et godt eksempel på hvordan dette kan gjøres, er tjenesten Drammen kommune har utviklet[[8]](#footnote-9), som viser alle tilgjengelige lokaler og gjør det enkelt for organisasjoner å booke seg inn.

Frivillighet Norge ber om at frivillighetsmeldingen vurderer nasjonale tiltak for å sikre organisasjonene tilgang på egnede lokaler. For eksempel bør det gis nasjonale føringer om at eksisterende og fremtidige offentlige lokaler må gjøres mer tilgjengelig for lag og foreningers behov. Frivillige organisasjoner bør av samme grunn høres når kommunene skal bygge nytt eller bygge om eksisterende bygg som kan være aktuelle å bruke for organisasjonene.

## Tett forskningshullene på frivillighetsfeltet

De senere årene har *Senter for forskning på sivilsamfunn og frivillig sektor* levert svært verdifull forskning på frivilligheten i Norge. Frivillige organisasjoner ønsker å bruke forskning når de tar strategiske valg. Eksempelvis var studier om økt kortidsfrivillighet og svakere bånd mellom medlemskap og frivillig arbeid viktig bakgrunnsinformasjon for opprettelsen av Frivillig.no. Det forutsetter at støtten til forskningsmiljøene opprettholdes, at forskningsmiljøene lytter til frivillige organisasjoners innspill til problemstillinger og at resultater blir enkelt tilgjengelig.

På en del områder mangler vi fremdeles kunnskap. Eksempelvis om hvor stor andel av offentlige midler som gis som frie midler gjennom ulike former for driftsstøtte eller bundne midler gjennom ulike former for prosjektstøtte. Dette er essensiell kunnskap når man skal se på hvordan frivilligheten utvikler seg over tid og utviklingen i relasjonen mellom frivilligheten og det offentlige.

Frivillighet Norge ber om at det i forbindelse med frivillighetsmeldingen utarbeides en oversikt over hvor stor andel av offentlige midler som kanaliseres som frie midler og hvor mye som er prosjektmidler. Oversikten bør deretter oppdateres årlig, for eksempel i forbindelse med SSBs årlige satellittregnskap for frivillig sektor.

## Vern om ideelle aktører på helse- og velferdsfeltet

Ideelle organisasjoner i Norge leverer en rekke viktige helse- og velferdstjenester innen sykehusdrift, rehabilitering, attføring og en rekke andre omsorgstilbud. Det er stor politisk og faglig enighet om at ideelle aktører på helse- og velferdsfeltet ivaretar en viktig samfunnsrolle ved å være innovative, ved å gjennomføre tiltak der andre ikke ser behovet, og gjennom en sterk medvirkningsfaktor.

Rapporten ”Mot en ny skandinavisk velferdsmodell[[9]](#footnote-10)” fra Institutt for samfunnsforskning dokumenterer hvordan de ideelle tjenesteyterne representerer en rekke merverdier som sikrer at brukere av helse- og velferdstilbudet får et tilbud som skiller seg fra offentlige og kommersielle aktører. De ideelle aktørene skaper et reelt mangfold og valgmuligheter for brukerne. Samtidig avdekker rapporten at andelen ideelle aktører i Norge er stabil mens andelen kommersielle aktører går opp.

Frivillighet Norge ber om at frivillighetsmeldingen anerkjenner frivillige organisasjoners rolle som tjenesteleverandører på helse- og velferdsfeltet og hvordan denne tilfører samfunnet en merverdi.

## Gjør det enkelt å drive organisasjon

I 2013 vedtok Frivillighet Norges medlemsorganisasjoner 11 krav til forenkling av samhandlingen mellom frivillig og offentlig sektor[[10]](#footnote-11). Det ble også lagt vekt på forenkling og samordning i regjeringens frivillighetserklæring (Kulturdepartementet, 2015)[[11]](#footnote-12).

En undersøkelse blant våre medlemsorganisasjoner våren 2017[[12]](#footnote-13) viser at det gjenstår en del før flere av kravene er nådd. 76 prosent av respondentene oppgir at de i større eller mindre grad opplever utfordringer eller hindringer som følge av offentlig byråkrati, lovverk eller regler. En rapport KPMG har laget for Kulturdepartementet[[13]](#footnote-14) viser at det er stort potensial for å forenkle tilskuddsordninger. Frivillighetsregisteret er tatt i bruk som inngangskriterium i flere tilskuddsordninger, men brukes fortsatt ikke som verktøy for å samkjøre søknads- og rapporteringsprosedyrer[[14]](#footnote-15).

Frivillighet Norge ber om at frivillighetsmeldingen følger opp målet om å forenkle hverdagen for den enkelte organisasjon. Vi ber særlig om at meldingen inneholder en plan for ferdigstillingen av Frivillighetsregisteret, og hvordan registeret skal tas i bruk som et effektivt forenklingsverktøy, både for det offentlige og frivilligheten. Frivillighet Norge forventer at det legges fram en plan for hvordan Frivillighetsregisteret kan samkjøre søknads- og rapporteringsprosedyrer, så det blir like lett for organisasjonene å levere årsregnskap som å levere skattemelding.

## Gjør det enkelt å søke om og rapportere på offentlige midler

Å søke og forvalte offentlig støtte er en del av organisasjonenes hverdag og måten ordningene er innrettet på har stor påvirkning på organisasjonenes muligheter for god og effektiv drift.

Mange støtteordninger er lite tilgjengelige fordi det er vanskelig å finne fram og å forstå hvorvidt man kan søke eller ei. Ulike definisjoner av samme ord, kompliserte søknadsskjema og lang behandlingstid gjør at det blir vanskelig for organisasjoner å reagere raskt på behov de ser i samfunnet.

For mye tid og penger brukes til å rapportere og skaffe revisjon på relativt små prosjekter. Dette er tid og penger som heller kunne blitt brukt til aktivitet. Med en enklere rapportering og en høyere grense for revisorplikt ville også arbeidsbyrden for saksbehandler gått ned. Den frigjorte tiden kan heller brukes til å gjennomføre stikkontroller.

Organisasjonene må gis nok tid til å bruke opp pengene. Støtte innvilges ofte sent på året, uten mulighet for å overføre midlene til neste år. Det gjør det vanskelig å planlegge godt for bruken av pengene. I stedet burde støtteordninger alltid ha mulighet til å overføre til neste år.

Det offentlige bør også gå i retning av flerårig støtte. Enten i form av støtteordninger eller rammeavtaler. Ifølge KPMGs rapport om forenkling[[15]](#footnote-16) er dette det tiltaket med størst potensial for forenkling, både for organisasjonene og for byråkratiet.

Frivillighet Norge ber om at frivillighetsmeldingen inkluderer klare mål om forenkling av støtteordninger i frivillighetsmeldingen. Frivillighetsregisteret må brukes som verktøy for å samkjøre offentlige søknads- og rapporteringsprosedyrer.

## Sikre at frivilligheten får tilstrekkelig tid til å delta i høringer

De frivillige organisasjonenes deltakelse i demokratiet sikrer at viktige brukerperspektiv, verdifull førstehåndskunnskap og nyttige korrektiv blir tatt med i politikkutviklingen. Samtidig er organisasjonenes egne, demokratiske oppbygging med på å sikre at folk føler seg hørt, og bygger tillit mellom folket og myndighetene. For at organisasjonene skal kunne delta i høringer, må de har tilstrekkelig tid til intern behandling.

I vår undersøkelse våren 2017, oppgir organisasjonene at de stadig opplever at de gis for lite tid til intern behandling til at de kan delta i høringer på en demokratisk måte. Flere organisasjoner oppgir også at det er for omfattende og ressurskrevende å delta i høringer til at de ser nytten. Det påpekes også at det er en særlig utfordring å få deltatt i Stortingets åpne høringer, som ofte annonseres kort tid før de finner sted.

Frivillighet Norge ber om at frivillighetsmeldingen adresserer hvordan man best sikrer at organisasjonene blir hørt og kan bidra med sine perspektiver i saker som omhandler deres betingelser og saksfelt. Høringer bør være tilgjengelige, universelt utformede og ha minst seks ukers høringsfrist som ikke inkluderer sommer- og juleferie.

## Frem Fritidserklæringen som et virkemiddel for deltakelse

Alle barn har rett til å delta i fritidsaktiviteter. Utenfor familien er det frivilligheten som er vår viktigste fritidsarena. Frivillighet Norge har stilt seg bak og signert Fritidserklæringen og understreker gjennom den at det er viktig at frivillige organisasjoner er tilgjengelige for alle.

For at Fritidserklæringen skal bidra til at flere barn og unge får delta, må den bli bedre kjent. Kommuner må også kjenne frivilligheten i sin kommune og invitere til samarbeid. Frivillige organisasjoner har gode aktiviteter og verktøy som bør gjøres bedre kjent. Et eksempel er AlleMed, som er utviklet av frivillige organisasjoner for å styrke frivillige organisasjoners arbeid med å inkludere alle barn og unge. Kommuner må bidra med ressurser og nå bredt ut med informasjon om for eksempel støtte til kontingenter, utstyr og gratis bruk av kommunale lokaler. Etater som NAV må også kjenne til Fritidserklæringen og tilbudene fra frivillige organisasjoner og bidra til å tilrettelegge for deltakelse for alle barn uavhengig av foreldrenes økonomi.

Frivillighet Norge forventer at frivillighetsmeldingen aktivt fremmer Fritidserklæringen som et viktig virkemiddel for å øke bevissthet om barn og unges mulighet til deltakelse

## Bidra til kommunal frivillighetspolitikk i flere kommuner

En rekke NOUer, Stortingsmeldinger og statlige veiledere har de siste årene pekt på behovet for mer samhandling med frivilligheten og på hvordan frivilligheten som ressurs i større grad må utnyttes lokalt. Dette gjelder særlig innenfor tema som eldreomsorg, integrering og folkehelse. Samtidig er det få signaler om hvordan samhandlingen skal foregå og bidra til vekst og utvikling for de frivillige foreningene.

Frivillighet Norge er enig med staten i at det finnes et uutnyttet potensiale for å løse flere samfunnsutfordringer i samspillet mellom frivillig og offentlig sektor. Samtidig opplever flere av våre medlemsorganisasjoner at kommunen i hovedsak ønsker å benytte frivillig kapasitet til å avlaste offentlige tjenester, og i liten grad ser hvilke verdier organisasjonene lokalt skaper gjennom de aktivitetene de allerede er engasjert i.

I tillegg har en del kommuner begynt å rekruttere frivillige til egne behov (offentlig frivillighet) og kommer i konkurranse med de lokale foreningene i rekruttering av nye medlemmer. Dette skaper et svært dårlig utgangspunkt for samarbeid og er lite bærekraftig. Svaret på hvordan man sammen kan løse samfunnsutfordringer er ikke å *bruke*, eller konkurrere med frivilligheten. Svaret er at frivilligheten skaper merverdier som er attraktive for kommunene fordi frivilligheten er inkluderende, trivselsbyggende og tillitsskapende. De gode og bærekraftige løsningene for framtidas velferdssamfunn ligger derfor i å styrke kunnskapen om samspillmekanismer mellom frivillighet og kommuner – ikke i at kommunen overtar frivilligheten.

En kartlegging Frivillighet Norge har gjennomført viser at bare 13 % av kommunen har en frivillighetspolitikk. En helhetlig lokal frivillighetspolitikk må inneholde konkrete beskrivelser av overordnede prinsipper for samarbeid mellom kommunen og bredden av frivilligheten. I tillegg må den inneholde en oversikt over tiltak som skal styrke frivilligheten. Eksempler er forenkling av søknadsprosedyrer, langsiktige partnerskapsavtaler, lån eller leie av lokaler, økonomiske betingelser og årlige dialogmøter med kommunen. Da styrkes også sivilsamfunnets evne til å identifisere behov og finne nye løsninger på samfunnsutfordringer[[16]](#footnote-17).

Frivillighet Norge ber om at frivillighetsmeldingen slår fast at en kommunal frivillighetspolitikk, som utvikles i dialog med frivillige foreninger lokalt, er viktig for vekst og utvikling i frivilligheten og vil bidra til å øke muligheten for at en større bredde av foreninger inngår samarbeidsrelasjoner med kommunen om felles utfordringer.

Et viktig tiltak er at staten, gjennom direktoratene, aktivt støtter opp om Frivillighet Norges samarbeidsinitiativ overfor kommunene for at flere kommuner skal etablere en frivillighetspolitikk.

## Etabler trepartssamarbeid mellom stat, kommune og frivillighet

Frivillighet Norge har i dag en topartssamarbeidsavtale med KS – ”Plattform for samspill og samarbeid mellom frivillig og kommunal sektor”[[17]](#footnote-18)Frivillighet Norge ønsker å etablere en tre-parts samarbeidsavtale der også regjeringen inngår.

Frivillighet Norge mener at det må være et mål å utvikle et overordnet dokument som uttrykker hvilke prinsipper som skal gjelde for det offentliges samhandling og dialog med frivillig sektor. Frivillighet Norge ser på regjeringens Frivillighetserklæring som første steg på veien mot en overordnet og forpliktende overenskomst mellom hele offentlig sektor og frivilligheten. Også KS støtter dette.

Det finnes en samarbeidsavtale mellom regjeringen, KS og organisasjoner som representerer ideelle aktører på helse og velferdsfeltet. Den overordnede avtalen bør åpne for at det etableres denne typen samarbeidsavtaler med relevante aktører på avgrensede fagfelt.

Frivillighet Norge krever at frivillighetsmeldingen går inn for å etablere en avtale om trepartssamarbeid mellom Frivillighet Norge, KS og Regjeringen, som beskriver hvilke prinsipper som skal gjelde for det offentliges samhandling og dialog med frivillig sektor på alle områder.

# Sikre inkludering og deltakelse

Å delta i frivillige organisasjoner gir oss en følelse av identitet og tilhørighet. Vi blir en del av et større fellesskap og får muligheten til å drive med det vi er interessert i sammen med andre. Fellesskapene i frivilligheten er hjørnesteiner i samfunnet vårt. Å sikre en fortsatt høy deltakelse i frivilligheten fra alle grupper i samfunnet bør være et overordnet mål.

Deltakelse i disse fellesskapene forutsetter ofte en del kunnskap og egenskaper. Det kan være en viss språklig og kulturell forståelse, det kan være kjennskap til koder og muligheter og det kan være fysiske krav til deltakelsen. Et inkluderende samfunn må reflektere rundt disse barrierene mot deltakelse og jobbe målrettet for å minimere dem. En mangfoldig, robust, og omstillingsdyktig frivillig sektor er avgjørende for å nå et slikt mål.

**Hovedinnspill:** Bidra til at frivilligheten kan styrke rekrutteringen og skoleringen av nye frivillige gjennom breddetiltak som kommer hele frivilligheten til gode.

## Styrk rammebetingelsene for minoritetsorganisasjonene

Mangfoldet i befolkningen i Norge øker. Dette gir nye muligheter og utfordringer for frivillig sektor. Det skaper forventninger både i og utenfor frivilligheten om at frivillige organisasjoner skal spille en viktig rolle i å integrere og inkludere hele mangfoldet i befolkningen.

Minoritetsorganisasjoner er en viktig del av mangfoldet i frivillig sektor. De er viktige som samarbeidspartnere for myndigheter og andre organisasjoner. De er sosiale og religiøse møteplasser, fellesskap for å utvikle egne kulturuttrykk og morsmålsundervisning, arenaer for solidaritetsarbeid rettet mot hjemlandet, gir råd om livet i Norge og er talerør for innvandrerbefolkningen.

Mange av minoritetsorganisasjonene er små og nyoppstartede organisasjoner. De trenger midler til drift og aktiviteter og økte kunnskaper om organisasjonsarbeid, myndighetskontakt og samarbeid med andre organisasjoner. Dette behovet ble nylig grundig behandlet i Fafos rapport ”Innvandrerorganisasjoners rolle i integrering”[[18]](#footnote-19). Der blir særlig et komplisert byråkrati trukket frem som en utfordring for minoritetsorganisasjoners kontakt med det offentlige og mulighet til å motta støtte til aktiviteter.

Frivillighet Norge har tidligere kommet med konkrete forslag til hvordan det offentlige kan styrke minoritetsorganisasjonene i vårt innspill til Brochmann 2-utvalget[[19]](#footnote-20).

Frivillighet Norge ber om at frivillighetsmeldingen beskriver hvordan rammebetingelsene for minoritetsorganisasjonene kan styrkes.

## Senke terskelen for deltakelse

Det finnes mange rapporter som ser på sammenhengen mellom det å være frivillig og å være lykkeligere[[20]](#footnote-21), friskere[[21]](#footnote-22), og mindre ensom[[22]](#footnote-23). Frivillighet har ikke bare positive effekter fordi de er leverandører av tjenester, arrangementer og aktiviteter. Frivillighet gir bedre helse for dem som utøver den. Det at folk skal få mulighet til å bli frivillige burde derfor være et mål i seg selv, uavhengig av hvorvidt organisasjonen jobber for andre samfunnsrettede tiltak.

Det er vanlig at folk rekrutteres til å være frivillige ved å bli spurt av venner og bekjente. Denne tendensen er også godt belagt i forskningen[[23]](#footnote-24). Nettverksrekruttering kan være en effektiv strategi for å skaffe frivillige, men da vil det være mange som ikke blir spurt om å delta. Enten fordi få i deres nettverk har organisasjonstilknytning eller fordi de ikke har noe særlig nettverk. Tall fra Frivillighetsbarometeret 2017 viser at blant de som ikke er frivillige i dag, har kun 14 prosent blitt forsøkt rekruttert til frivillig arbeid. For de som allerede er frivillige, er det samme tallet 61 prosent[[24]](#footnote-25).

Vi ser at den første tilknytningen til en organisasjon er viktig fordi den er en døråpner til videre deltakelse. Da er et viktig å gjøre det så enkelt som mulig å finne den første organisasjonen. Så mange som 31 prosent oppgir ”jeg vet ikke hvor jeg skal starte” som en stor eller nokså stor barriere mot å engasjere seg frivillig. Ytterligere 41 prosent svarer at ”ingen har spurt meg”. Disse tallene har økt med henholdsvis 6 og 9 prosentpoeng fra 2009 til 2014[[25]](#footnote-26). De som ikke er frivillige, opplever det som vanskeligere å finne noe å bidra som frivillig med nå enn tidligere. Det er derfor et stort potensial for ytterligere deltakelse dersom organisasjonene i større grad lykkes med å kommunisere hvilke muligheter folk har som frivillige hos dem.

Frivillig.no er et konkret eksempel på et effektivt tiltak for å senke terskelen for deltakelse i frivilligheten, særlig blant unge. Det er et breddetiltak for *hele* frivilligheten som styrker det eksisterende tilbud av aktiviteter i organisasjonene. Per september 2017 har 1100 organisasjoner tatt i bruk Frivillig.no, og vi har mottatt over 17 000 henvendelser fra folk som ønsker å bidra. 40 prosent er under 30 år, og 25 prosent har minoritetsbakgrunn.

Frivillighet Norge forventer at frivillighetsmeldingen ser på virkemidler for å stimulere til økt deltakelse i frivilligheten.

## Sikre mulighet for deltakelse til personer med funksjonsnedsettelse

Alle som ønsker å ta del i fellesskapene i frivilligheten skal gis muligheten. Likevel er det slik at mange med funksjonsnedsettelse i praksis holdes utenfor. Enten fordi organisasjonen ikke har tilgang på tilgjengelige lokaler, ikke har ressurser til tilstrekkelig tilrettelegging eller fordi personer med funksjonsnedsettelse ikke får tilstrekkelig assistanse fra kommunen. Flere av Frivillighet Norges medlemsorganisasjoner melder at stadig flere kommuner ikke tilbyr brukerstyrt personlig assistanse (BPA) til frivillig virksomhet, men begrenser denne støtten til praktisk gjennomføring av kun skole og arbeid. En slik utvikling er alvorlig og må snus.

# Digitalisering

Frivillighet Norge ber om at frivillighetsmeldingen gjør rede for hvordan det offentlige kan legge til rette for at alle kan delta i frivillig aktivitet, uavhengig av funksjonsnivå.

Digitalisering vil være en av de store omstillingene for organisasjoner i årene som kommer. Folk stiller stadig høyere krav til tilgjengelighet, informasjon og brukervennlighet, også i møte med organisasjoner. Økt digitalisering vil også kunne lette samhandlingen mellom organisasjon og kommune og stat. Det vil frigjøre tid og ressurser i organisasjonene som kan gå til aktivitet.

For å finne de virkelig gode digitaliseringsløsningene trengs mer kunnskap om behov, muligheter og utfordringer. Hvor er mulighetene for forenkling størst? Hvilke løsninger finnes allerede, men bør gjøres tilgjengelig for flere?

Hovedinnspill: Frivillighet Norge oppfordrer regjeringen til å bidra til digitalisering av frivilligheten ved å støtte organisasjonene med kompetanse, verktøy og erfaringsutveksling.

## Styrk kompetansen på personvernlovgivning

De aller fleste frivillige organisasjoner behandler personopplysninger, men omfanget og hva slags type det dreier seg om varierer. Enkelte organisasjoner behandler også sensitiv personinformasjon. For noen organisasjoner kan det at man står oppført som medlem i seg selv regnes som en sensitiv personopplysning, for eksempel medlemskap i en tros- eller livssynsbasert organisasjon. Noen opplysninger følger av det offentliges krav om for eksempel dokumentasjon av antall medlemmer, kurstimer eller gaver som utløser skattefradrag.

Lover og regelverk som gjelder personvern er først og fremst utviklet på næringslivets og det offentliges premisser. Frivillige organisasjoner har særskilte egenskaper som påvirker deres muligheter til å følge opp personvern. Tradisjonelt er frivillige organisasjoner bygd opp med sentralledd, regionale ledd og lokalledd. Dette stiller store krav til systemene organisasjonene bruker for å behandle personopplysninger, som må kunne følges opp av lokale tillitsvalgte som i de alle fleste tilfeller er frivillige.

I mai 2018 skal EUs personvernforordning (GDPR) implementeres i norsk lov, noe som innebærer nye krav til databehandlere. Forordningen oppfordrer også til at det etableres bransjenormer. For frivillig sektor eksisterer en bransjenorm er utarbeidet av Norges Innsamlingsråd, men denne oppfattes ikke som tilpasset den store bredden av organisasjoner og aktiviteter i frivillig sektor. Frivillighet Norge vil i løpet av høsten 2017 utarbeide informasjonsmateriell og et opplæringstilbud som utfyller bransjenormen.

Frivillighet Norge ber om at frivillighetsmeldingen fokuserer spesielt på behovet for informasjon og verktøy rettet mot bredden av frivillige organisasjoner i forbindelse med, og i etterkant av, implementeringen av GDPR.

## Bidra til digitale løsninger på felles problemstillinger

Å drifte digitale tjenester krever mye ressurser. Det krever kontinuerlig utvikling for å møte nye behov, det krever markedsføring for å være aktuell og det krever personlig oppfølging av brukere. Sentraliserte tjenester som løser utfordringer for mange organisasjoner vil spare organisasjoner for dobbeltarbeidet ved å utvikle og drifte egne løsninger.

Frivillig.no er et eksempel på en slik løsning. Frivillig.no er en digital oppslagstavle for frivillige oppdrag. Organisasjoner kan gratis legge ut oppdrag de trenger frivillige til, slik at folk enkelt kan finne noe å bidra med i sitt nærområde. Frivillighet Norge er ansvarlige for å drift, videreutvikling og støttefunksjoner til siden. Men organisasjonene deler fortsatt mange flere behov. Gjennom videreutvikling eller nye tjenester kan vi lage felles løsninger på de felles utfordringene.

Frivillighet Norge ber om at frivillighetsmeldingen vurderer hvordan digitale satsinger kan løse felles utfordringer for hele frivilligheten.

# Synlighet, kunnskap og anerkjennelse

Frivilligheten har solid kunnskap, mye erfaring og høy tillit i befolkningen. Organisasjonene tar selv et ansvar for å bruke og videreutvikle denne unike kompetansen, tilliten og posisjonen i samfunnet. Hvis frivilligheten ikke lykkes med å utvikle kunnskapen og å synliggjøre innsatsen og verdien sin, er det grunn til å tro at resultatet blir svekket tillit i befolkningen. Det er ingen tjent med. Det offentlige bør derfor være med og legge til rette for at organisasjonene lykkes, blant annet ved å gi støtte til kompetansehevende tiltak for frivillige organisasjoner, anerkjenne frivillighetens bidrag i samfunnet og bidra til økt kunnskap om frivillig sektor blant unge.

Hovedinnspill: Frivillighet Norge ber om at frivillighetsmeldingen gir frivilligheten anerkjennelse ved å styrke kompetansehevingen i organisajsonene og inkludere frivilligheten tidlig i beslutningsprosesser

## Styrk kompetansen i frivilligheten

I organisasjoner lærer folk fotball, hekling, tuba og naturvern. I tillegg er det lang tradisjon i Norge for at organisasjonen driver intern skolering i organisasjonskunnskap, både gjennom lederkurs og ulike former for opplæring av tillitsvalgte, og gjennom at medlemmer lærer hvordan et organisasjonsdemokrati fungerer i praksis. Særlig er det viktig å lære bort organisasjonskunnskap til unge. De kan ta med seg denne kunnskapen videre i samme eller nye organisasjoner i mange år fremover.

For å kunne ivareta, og styrke, denne viktige skolerende rollen i samfunnet i årene som kommer er det avgjørende at organisasjonenes sentralledd sikres rammebetingelser som gjør at de kan utvikle, utvide og synliggjøre sin interne skolering for en ny generasjon. Det viktigste statlige virkemidlet i denne skoleringen er en bevisst satsing på studieforbundene. Kursstøtten er med på å heve kompetansen i store deler av sektoren.

Frivillighet Norge ber om at frivillighetsmeldingen drøfter hvordan kompetansehevingen som foregår i organisasjonene hver eneste dag kan løftes ytterligere.

## Gi anerkjennelse gjennom medvirkning

Kulturministeren har signalisert at hun ønsker å heve anerkjennelsen av det frivillige arbeidet. Anerkjennelse er viktig for motivasjonen både blant frivillige og ansatte i organisasjoner. Frivillighet Norge er enig i at det offentlige kan bli bedre til å anerkjenne de verdiene frivillige skaper gjennom sin innsats. Det er viktig å løfte fram de gode eksemplene som viser verdien og resultatene frivillige skaper gjennom sin innsats og kan inspirere andre.

Anerkjennelse kan imidlertid ikke bare bestå av festtaler og prisdryss - virkelig anerkjennelse handler om å bli tatt på alvor og bli lyttet til. Det handler blant annet om medvirkning. På mange fagområder er det organisasjoner som sitter på den største kunnskapen, men kunnskapen blir ikke brukt av myndighetene.

Anerkjennelse vil være å ta denne kunnskapen på alvor og invitere organisasjoner til dialog. Frivillig sektor bør inkluderes i alle offentlige råd og prosesser der de har kompetanse. Undersøkelser gjort av Senter for forskning på sivilsamfunn og frivillighet viser at færre og færre nasjonale organisasjoner har jevnlig kontakt med myndighetene. Andelen organisasjoner som er representert i statlige råd, styrer eller utvalg har sunket fra 37 prosent i 1983 til 13 prosent i 2013[[26]](#footnote-27).

Europarådet har utviklet et rammeverk for medvirkning kalt ”Code of good practice for civil participation in the decision-making process”[[27]](#footnote-28). Her blir dialog og partnerskap trukket frem som former for medvirkning som gir bedre og mer inkluderende prosesser enn kun informasjon og mulighet for å delta i høringer.

Frivillighet Norge forventer at frivillighetsmeldingen anerkjenner frivilligheten ved å legge klare føringer for at organisasjoner skal inviteres tidlig inn i beslutningsprosesser, og ikke kun som høringsinstanser.

## Øk kunnskapen om frivillighet blant unge

Organisasjoner er skoler i demokrati. Beslutninger tas etter samme demokratiske prinsipper som gjelder i politikken. Det å ha sett og opplevd hvordan disse prinsippene fungerer i praksis skaper tillit til at også valgdemokratiet fungerer. I organisasjonene lærer vi hvordan beslutninger blir tatt i fellesskap, og det gjør nordmenn mindre fremmedgjort i møte med lover og regler, forskrifter og rundskriv. Dette er en bieffekt av frivilligheten som har vært med på å gjøre nordmenn til noen av de mest tillitsfulle i Europa.[[28]](#footnote-29) For å sikre et tillitsfullt samfunn i fremtiden, må vi sørge for at neste generasjon blir kjent med frivilligheten.

Regjeringen er i ferd med å lage en ny læreplan for skolen. Demokrati og medborgerskap er et av temaene i generell del, hvor det står at elever skal lære demokrati i praksis. Organisasjoner *er* demokrati i praksis. Frivillighet Norge er derfor i gang med å utvikle et læringsopplegg for lærere i ungdomsskolen som ønsker å vie en dobbelttime eller mer til temaet. Opplegget er forankret i kunnskapsmålene for 10. trinn. Målet er å gi elever grunnleggende kunnskap om frivillige organisasjoner, deres påvirkning på det norske samfunnet og hvordan de selv kan bidra som frivillige.

Frivillighet Norge ber om at frivillighetsmeldingen ser på mulighetene for å øke kunnskapen om frivillig sektor i skolen. Dette kan for eksempel skje gjennom støtte til organisasjoner og prosjekter som har som målsetning å aktivisere og bevisstgjøre elever i skolen.

## Sørg for en fri frivillighet og fortsatt innovasjon

Fordi frivillige organisasjoner har en tilpasningsdyktig struktur og måles på hvorvidt de løser konkrete ønsker og behov som oppstår blant deres medlemmer og brukergrupper, er de grunnleggende innovative i sin natur. De har også høyere mulighet og vilje til å ta risiko enn både det offentlige og næringslivet, og kan være verdifulle partnere for begge sektorer i innovasjonsarbeid. Slik har frivilligheten utviklet mange av tjenestene i velferdsstaten som senere er tatt over av det offentlige, fra sykepleierutdanning og helsestasjoner til dagens behandling av spillavhengige og helsetilbud til papirløse migranter.

De frivillige organisasjonenes innovative rolle styrkes hvis frivilligheten har rom for ordinær drift og ikke må basere mesteparten av sin virksomhet på prosjektmidler med mer eller mindre ferdigdefinerte mål.

Frivillighet Norge ber om at frivillighetssmeldingen viser frivillighetens innovative egenskaper, blir en motvekt mot instrumentalisering og tydelig understreker behovet for at staten og kommuner fører en politikk for å legge til rette for og styrke den frivilligheten som allerede finnes, og ikke den frivilligheten som politikere og byråkrater skulle ønske fantes.

## Synliggjør frivilligheten gjennom Frivillighetsåret

Frivilligheten er godt innarbeidet i det norske samfunnet og deltakelsen er blant de høyeste i verden. Likevel er ikke alltid bevisstheten om dette så høy i det norske samfunnet. Frivillig innsats er noe man gjør, men ikke noe man skryter av. Samtidig vet vi at frivillige motiveres av anerkjennelse.

I tider preget av sosial uro og økonomiske utfordringer – på tvers av landegrenser – er frivilligheten viktigere enn noen gang. I 2011 arrangerte EU det europeiske året for frivillighet. Målet var å anerkjenne og belønne frivillig innsats og bygge bevissthet om verdien og viktigheten av frivilligheten[[29]](#footnote-30). Det var synd at norske myndigheter valgte å holde Norge utenfor denne markeringen, da det kunne bidratt til større bevissthet og anerkjennelse av frivillig sektor også i den norske befolkningen.

Frivillighet Norge foreslår at frivillighetsmeldingen vurderer et «frivillighetens år» for å synliggjøre og anerkjenne den samlede innsatsen som gjøres i Frivillighets-Norge. Året må gjennomføres i nært samarbeid med bredden av frivillige organisasjoner i Norge.

# Kildeliste

Anderson, N. D. (2014). *Psychological Bulletin.* Hentet fra The Benefits Associated With Volunteering Among Seniors: A Critical Review and Recommendations for Future Research.. Psychological Bulletin, 2014 The Benefits Associated With Volunteering Among Seniors: A Critical Review and Recommendations for Future Research: https://www.sciencedaily.com/releases/2014/08/140829135448.htm

Bertoli, A., Brun, B., & Schwind, S. (2017). *Corporate Social Responsibility through partnerships with NGOs.* Norges handelshøyskole (NHH).

Bråten, B., Jahreie, J., & Lillevik, R. (2017). *Innvandrerorganisasjoners rolle i integrering.* Oslo: IMDi/Fafo.

Conference of INGOs. (2009). *Council of Europe*. Hentet fra Code of Good Practice for Civil Participation in the Decision-Making Process: https://www.coe.int/en/web/ingo/civil-participation

Drammen kommune. (2017). *Drammen booking*. Hentet fra https://booking.drammen.kommune.no

European Commission. (2011). *EU Citizen Portal*. Hentet fra European Year of Volunteering 2011: http://ec.europa.eu/citizenship/european-year-of-volunteering/index\_en.htm

Frivillighet Norge. (2013). Hentet fra 11 krav til forenkling: http://www.frivillighetnorge.no/filestore/Dokumenter/Frivillighetspolitikk/FrvillighetNorges11kravtilforenklingogavbyrkratisering.pdf

Frivillighet Norge. (2015). Hentet fra De ti frivillighetspolitiske bud : http://www.frivillighetnorge.no/no/frivillighetspolitikk/kommunal\_frivillighetspolitikk/De+ti+frivillighetspolitiske+bud.b7C\_wtrO5k.ips

Frivillighet Norge. (2016a). *Frivillighetspolitisk plattform.* Hentet fra http://www.frivillighetnorge.no/no/frivillighetspolitikk/frivillighetspolitisk\_plattform/

Frivillighet Norge. (2016b). *Erfaringer med momskompensasjonsordningen for frivillige organisasjoner.* Oslo: Frivillighet Norge.

Frivillighet Norge. (2016c). *Verdifulle bidrag Rapport om skattefradragsordningen for gaver til frivillige organisasjoner.* Oslo: Frivillighet Norge.

Frivillighet Norge. (2017a). *Innspill til forenkling av samhandlingen mellom frivillig og offentlig sektor.* Oslo.

Frivillighet Norge. (2017b). *Frivillighet Norges høringssvar til NOU 2017:2 Integrasjon og tillit.* Hentet fra http://frivillighetnorge.no/no/frivillighetspolitikk/samhandling\_mellom\_staten\_og\_frivillig\_sektor/Frivillighet+Norges+h%C3%B8ringssvar+til+NOU+2017%3A2+Integrasjon+og+tillit.b7C\_wtLI4P.ips

KS, & Frivillighet Norge. (2014). Hentet fra Plattform for samspill og samarbeid mellom frivillig og kommunal sektor: http://www.frivillighetnorge.no/no/frivillighetspolitikk/samhandling\_mellom\_staten\_og\_frivillig\_sektor/Plattform+for+samspill+og+samarbeid+mellom+frivillig+og+kommunal+sektor.b7C\_wljWXL.ips

Kultur- og kirkedepartementet. (2006-2007). *St.meld. nr. 39 (2006-2007): "Frivillighet for alle".* Kultur- og kirkedepartementet.

Kulturdepartementet. (2015). *Frivillighetserklæringen.* Kulturdepartementet.

Myrhol, F. K. (2011). *forskning.no.* Hentet fra Lykkelig som frivillig: http://forskning.no/fritid-psykologi-sosiale-relasjoner/2011/12/lykkelig-som-frivillig

Sivesind, K. H. (2016). *Mot en ny skandinavisk velferdsmodell? Konsekvenser av ideell, kommersiell og offentlig tjenesteyting for aktivt medborgerskap.* Institutt for samfunnsforskning. Oslo: Institutt for samfunnsforskning.

Sivesind, K., Gulbrandsen, T., & Arnesen, D. (2016). *Fra medlemsbaserte organisasjoner til koordinert frivillighet? Det norske organisasjonssamfunnet fra 1980 til 2013.* Oslo/Bergen: Senter for forskning på sivilsamfunn og frivillig sektor.

Sundet, G., & Samuelsen, M. (2016). *Forenklingspotensialet i statlige tilskuddsordninger for frivillige organisasjoner.* KPMG. Oslo: Kulturdepartementet.

Tabassum, F., Mohan, J., & Smith, P. (2016). *Association of volunteering with mental well-being: a lifecourse analysis of a national population-based longitudinal study in the UK. BMJ Open nr. 6 2016.Association of volunteering with mental well-being: a lifecourse analysis of a national population-based longitudinal study in the UK.* Hentet fra BMJ Open: http://bmjopen.bmj.com/content/6/8/e011327

Vrålstad, S. (2012). *SSB*. Hentet fra Mer aktive med tillit til andre : https://www.ssb.no/kultur-og-fritid/artikler-og-publikasjoner/mer-aktive-med-tillit-til-andre--87121

Wollebæk, D., Sætrang, S., & Fladmoe, A. (2015). *Betingelser for frivillig innsats. Motivasjon og kontekst.* Oslo: Senter for forskning på sivilsamfunn og frivillighet .

# Vedlegg:

* Frivillighetspolitisk plattform
* Bud for samarbeid mellom frivillighet og kommune
* Bud for samarbeid mellom frivillighet og næringsliv
* Innspill til forenkling
* Rapport om sosiosponsing
* Forskningsrapport NHH

1. Ref. (Frivillighet Norge, 2016a) [↑](#footnote-ref-2)
2. (Sivesind, Gulbrandsen, & Arnesen, 2016, s. 67) [↑](#footnote-ref-3)
3. (Kultur- og kirkedepartementet, 2006-2007) [↑](#footnote-ref-4)
4. (Wollebæk, Sætrang, & Fladmoe, 2015) [↑](#footnote-ref-5)
5. For en omfattende gjennomgang av organisasjonenes erfaringer med momskompensasjonen, se (Frivillighet Norge, 2016b). [↑](#footnote-ref-6)
6. (Frivillighet Norge, 2016c) [↑](#footnote-ref-7)
7. For en diskusjon om flere offentlige insentiver og internasjonale eksempler, se blant annet (Bertoli, Brun, & Schwind, 2017) [↑](#footnote-ref-8)
8. (Drammen kommune, 2017) [↑](#footnote-ref-9)
9. (Sivesind K. H., 2016) [↑](#footnote-ref-10)
10. (Frivillighet Norge, 2013) [↑](#footnote-ref-11)
11. (Kulturdepartementet, 2015) [↑](#footnote-ref-12)
12. (Frivillighet Norge, 2017) [↑](#footnote-ref-13)
13. (Sundet & Samuelsen, 2016) [↑](#footnote-ref-14)
14. For mer omfattende og konkret gjennomgang av forenklingspotensialet for frivillige organisasjoner, se (Frivillighet Norge, 2017) [↑](#footnote-ref-15)
15. (Sundet & Samuelsen, 2016) [↑](#footnote-ref-16)
16. Se Frivillighet Norges ti frivillighetspolitiske bud, (Frivillighet Norge, 2015) [↑](#footnote-ref-17)
17. (KS & Frivillighet Norge, 2014) [↑](#footnote-ref-18)
18. (Bråten, Jahreie, & Lillevik, 2017) [↑](#footnote-ref-19)
19. Frivillighet Norges høringssvar til NOU 2017:2 Integrasjon og tillit. (Frivillighet Norge, 2017b) [↑](#footnote-ref-20)
20. (Myrhol, 2011) [↑](#footnote-ref-21)
21. (Anderson, 2014) [↑](#footnote-ref-22)
22. (Tabassum, Mohan, & Smith, 2016) [↑](#footnote-ref-23)
23. (Wollebæk, Sætrang, & Fladmoe, 2015) [↑](#footnote-ref-24)
24. Frivillighetsbarometeret for 2017 er ennå ikke publisert, men vil gjøres tilgjengelig på Frivillighet Norges hjemmesider og ettersendes [↑](#footnote-ref-25)
25. (Wollebæk, Sætrang, & Fladmoe, 2015) [↑](#footnote-ref-26)
26. (Sivesind, Gulbrandsen, & Arnesen, 2016) [↑](#footnote-ref-27)
27. (Conference of INGOs, 2009) [↑](#footnote-ref-28)
28. (Vrålstad, 2012) [↑](#footnote-ref-29)
29. Mer om det europeiske frivillighetsåret på (European Commission, 2011) [↑](#footnote-ref-30)